Mistä on kyse? Jokke Jokijuna pakkohuutokaupataan sen omistajayhtiön Happening Jokijuna Oy:n ulosotossa olevien velkojen vuoksi

Samaan yritysryppääseen kuuluneella ja DBTL:ää pyörittäneellä Happening Laiturilla ja Happening Jokijunalla on ulosotossa yhteensä yli puoli miljoonaa euroa

Kihlakunnan ulosottomies Kim Mäkelä kertoo, että Varsinais-Suomen ulosottovirastoon on tullut useita yhteydenottoja Jokke Jokijunasta ja sen pakkohuutokaupasta.

– Kyllä junan pakkohuutokauppa on herättänyt kiinnostusta huomattavasti enemmän kuin pakkohuutokaupat yleensä, Mäkelä sanoo.

Mäkelä ei kerro suoraan, kuinka moni ja minkälaiset tahot ovat olleet junasta kiinnostuneita.

– Sanotaan näin, että yhteydenotot ovat tulleet pääasiassa Turun lähialueilta.

Kim Mäkelän mukaan ulosottovirastoon soittaneita on kiinnostanut muun muassa Jokke Jokijunan hinta. Mäkelä sanoo, että juna myydään eniten tarjoavalle, mutta ei mihin tahansa hintaan.

– Pohjahintaa ei ole määritelty, mutta ei sitä ihan ilmaiseksikaan myydä. Tarjousten minimikorotus on satanen.

Käteistä tarpeeksi tai tunnettu rahamies

Varsinais-Suomen ulosottoviraston johtava kihlakunnanvouti Olli Sippola sanoo, että Jokke Jokijuna myydään käteiskaupalla. Koko summaa ei kuitenkaan välttämättä tarvitse lompakossa kuljettaa.

– Jos on tunnettu henkilö, niin ehkä jonkinlainen käsirahakin riittää.

Jokke Jokijuna pakkohuutokaupataan ensi viikon torstaina Turun Iso-Heikkilässä, osoitteessa Ruissalontie 14-18. Huutokauppa alkaa kello 13, mutta junaan voi tutustua jo puoli tuntia aikaisemmin.

Kihlakunnan ulosottomiehellä Kim Mäkelällä on aavistus, että huutokauppaan on tulossa väkeä.

– Uskoisin, että sinne tulee paljon porukkaa ihan uteliaisuuttaankin katsomaan pakkohuutokauppaa.